
REFERAT DE APROBARE
la proiectul de Ordin pentru aprobarea derogării în vederea relocării unui cuib de barză (Ciconia ciconia) de pe raza localității Sfântu Gheorghe, județul Covasna
Proiectul de ordin are ca obiect aprobarea unei derogări de la măsurile de protecție strictă aplicabile speciilor de faună sălbatică, în vederea relocării unui cuib de barză (Ciconia ciconia) amplasat pe raza localității Sfântu Gheorghe, județul Covasna. 
Temeiul legal al elaborării prezentului proiect de ordin îl constituie prevederile art. 38 alin. (1) lit. a) și c) și alin. (2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, precum și prevederile Ordinului ministrului mediului și al ministrului agriculturii, pădurilor și dezvoltării rurale nr. 203/14/2009 privind procedura de stabilire a derogărilor de la măsurile de protecție a speciilor de floră și faună sălbatică.
Potrivit cadrului legal în vigoare, autoritatea publică centrală pentru protecția mediului poate acorda derogări de la măsurile de protecție a speciilor de floră și faună sălbatică, cu avizul prealabil al Academiei Române, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural.
În conformitate cu prevederile legale aplicabile, pentru acordarea derogării a fost solicitat și obținut avizul prealabil al Academiei Române – Comisia pentru ocrotirea Monumentelor Naturii respectiv Avizul CMN, nr. 482/28.09.2026, prin care a fost avizată favorabil relocarea cuibului de barză (Ciconia ciconia) amplasat pe raza localității Sfântu Gheorghe, județul Covasna.
Derogările pot fi acordate numai în cazurile expres prevăzute de lege și cu respectarea condiției ca măsurile dispuse să nu genereze un impact negativ semnificativ, din punct de vedere calitativ sau cantitativ, asupra populației speciei care face obiectul derogării.

Protecția și conservarea speciilor de faună sălbatică reprezintă obiective de interes public în domeniul protecției mediului, fiind necesară adoptarea unor măsuri adecvate care să asigure atât menținerea speciilor într-o stare de conservare favorabilă, cât și gestionarea situațiilor în care prezența exemplarelor sau a structurilor de reproducere și adăpostire ale acestora poate genera riscuri pentru sănătatea ori securitatea publică.

În cazul de față sunt îndeplinite cumulativ condițiile prevăzute la art. 1 alin. (3) din Procedura de stabilire a derogărilor de la măsurile de protecție a speciilor de floră și faună sălbatică, aprobată prin Ordinul nr. 203/14/2009, întrucât nu există o alternativă acceptabilă, iar măsura propusă nu este de natură să afecteze menținerea populației speciei Ciconia ciconia într-o stare de conservare favorabilă în arealul său natural.

Derogarea este propusă în scopul protejării faunei și al conservării habitatelor naturale, precum și în considerarea necesității protejării sănătății și securității publice și a altor rațiuni de interes public major, în condițiile art. 38 alin. (1) lit. a) și c) din Ordonanța de urgență a Guvernului nr. 57/2007, cu modificările și completările ulterioare.

Necesitatea intervenției rezultă din situația concretă semnalată de beneficiarul derogării. Cuibul de barză este amplasat pe hornul unui imobil, iar dimensiunile și greutatea acestuia au determinat degradarea structurii de susținere. Potrivit informațiilor transmise, hornul prezintă fisuri și deteriorări structurale vizibile, existând riscul prăbușirii acestuia, precum și un pericol pentru integritatea persoanelor și pentru siguranța imobilului, inclusiv sub aspectul producerii unui incendiu.

În aceste condiții, beneficiarul a solicitat soluționarea cu celeritate a procedurii de relocare a cuibului, măsura fiind justificată de necesitatea prevenirii producerii unor evenimente care ar putea afecta sănătatea și securitatea persoanelor, precum și bunurile acestora.

Având în vedere caracterul urgent al situației, proiectul de act normativ intră sub incidența prevederilor art. 7 alin. (13) din Legea nr. 52/2003 privind transparența decizională în administrația publică, republicată, cu modificările și completările ulterioare, potrivit cărora, în cazul reglementării unei situații urgente sau al unei situații care, prin circumstanțele sale excepționale, impune adoptarea unor soluții imediate în vederea evitării unei grave atingeri aduse interesului public, proiectele de acte normative pot fi supuse adoptării anterior expirării termenului de 30 de zile lucrătoare.

Aplicarea acestei prevederi este justificată de starea fizică a hornului pe care este amplasat cuibul și de necesitatea înlăturării, într-un termen cât mai scurt, a riscului de prăbușire, accidentare sau incendiu, cu respectarea, în același timp, a măsurilor necesare pentru protecția exemplarelor din specia Ciconia ciconia.

Față de considerentele expuse, a fost elaborat proiectul de Ordin pentru aprobarea derogării în vederea relocării unui cuib de barză (Ciconia ciconia) de pe raza localității Sfântu Gheorghe, județul Covasna, pe care îl supunem spre aprobare.

